Sabide stade a jerin i 9 di Mai. E je une date impuartantone, stant che e je chê dal inovâl de innomendade “Declarazion Schuman” e par chel, a tacâ dal 1985, e je memeoreade tant che “Zornade” o “Fieste” de Europe.
Cun di fat, in chê dì dal 1950 il ministri pai afârs forescj dal Stât francês di in chê volte, Robert Schuman, al fasè un discors public a Parîs che al tocjeve la pâs e la Europe e in cualchi maniere cu lis sôs peraulis al invià chel procès che, pûr cun cetantis contradizions, al è ancjemò in vore in dì di vuê: il procès de integrazion europeane.
In cont de impuartance e de atualitât de “Declarazion” us conseìn di lei doi articui: un che al è saltât fûr cualchi zornade indaûr e un altri, publicât l’an passât, che al tocje ancje il Friûl tant che part de Europe.
Di trente agns incà cheste zornade e ven memoreade un pôc dapardut cun chê di marcâ la impuartance de prospetive de unitât europeane. Magari cussì no, al sucêt avonde dispès che l’argoment al vegni frontât cun tante retoriche e cun pocje sostance. Al sucêt ancje alc altri, par fortune, e chel inovâl al devente une ocasion par moments di aprofondiment in cont de situazion de Europe, chê che e je e chê che e mancje.
Un di chescj al è l’incuintri che si davuelç ai 12 di Mai a Turin alì dal Campus Einaudi de Universitât, in Lungo Dora Siena 100.
Inmaneade de bande de riviste Europae e dal Centro studi sul federalismo
di Moncalieri, la zornade e à tant che titul Ucraina al bivio. Quale sovranità ai confini di quale Europa?.
La crisi ucraine e je une des tantis cuistions viertis che tai ultins agns, di une bande, a son motîf di preocupazion ator pe Europe e, di chê altre, a palesin propit i limits e lis contradizions dal procès de integrazion europeane e a marchin la dibisugne di vê une Europe plui unide e duncje plui Europe. Sul argoment, frontât propit cun chê di cjalâ in muse la realtât de Europe tal so complès, si pues tornâ a lei ancje un articul saltât fûr un an e mieç indaûr.
Une altre cuistion, une vore di atualitât, che si pues calcolâle tant che un altri spieli des contradizions de Europe dai ultins agns, e je chê che si palese ogni dì tal cûr dal Mediterani, cun tancj di lôr che a scjampin des vueris e de fam, cun chei che a speculin su cheste dibisugne di scjampâ e di lâ inaltrò a cirî fortune e cun chei che no àn ancjemò capît ben ce che a àn di fâ denant di cheste situazion.
Ancje su chest argoment o zontìn un articul di lei.
Cui auguris in ritart pe Fieste de Europe. E, cence limits di datis, a pro di une Europe «plui Europe» ducj i dîs. E par ducj.
fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn